شاهناما

شاهناما (ب #تحويل؛ حرفيا: كتاب لمولوك، وكاتطنق ف لفاريسية لايرانية لعصرية: [ʃɒːh. nɒː. ˈme])، هي ملحمة شعرية طويلة كتبها الشاعر الفارسي الفردوسي بين و 1010 م، وهي الملحمة الوطنية ديال ايران الكبرى. كتكون من جوايه 50. 000 بيت شعري مزدوج (ابيات من جوج سطور)، وكتعتبر الشاهنامة وحدة من اطول الملاحم الشعرية فالعالم، واطول ملحمة شعرية كتبها مؤلف واحد. كتحكي بشكل اساسي على الماضي الاسطوري وشي شوية التاريخي ديال الامبراطورية الفارسية من خلق العالم حتى الفتح الاسلامي فالقرن السابع. ايران، ادربيجان، افغانستان، طاجيكستان والمنطقة الواسعة ديال ايران الكبرى لي متاترة بالتقافة الفارسية بحال ارمينيا، داغستان، جورجيا، تركيا، تركمانستان واوزبكستان كتحتافل بهاد الملحمة الوطنية. العمل عندو اهمية مركزية فالتقافة والفارسية. كيتعتبر تحفة ادبية، ومحدد للهوية التقافية القومية لايران. التاليف. الفردوسي بدا كيكتب "الشاهنامة" ف 977 وكملها ف 8 مارس 1010. "الشاهنامة" هي صرح من الشعر والتاريخ، وهي فالاساس اعادة صياغة شعرية لداكشي لي كان الفردوسي والمعاصرين ديالو والقدامى كيعتابروه رواية التاريخ ايران القديم. بزاف ديال هاد الروايات كانت كاينة اصلا بالنتر، متال على هادشي "شاهنامه ابي منصوري". جزء صغير من عمل الفردوسي، ف مقاطع متفرقة ف الشاهنامة، هو من ابداعو الخاص. "الشاهنامة" هي قصيدة ملحمية فيها كتر من 50. 000 بيت مزدوج مكتوبة بالفارسية العصرية المبكرة. كتعتمد بشكل اساسي على عمل نتري بنفس السمية تّجمع فبداية حياة الفردوسي فمدينتو الاصلية طوس. هاد "الشاهنامة" النترية كانت بدورها وفالغالب ترجمة لعمل باللغة البهلوية (الفارسية الوسطى)، معروف بـ "خداي نامه" "كتاب الملوك"، وهو تجميع من تواخر العصر الساساني التاريخ ملوك وابطال فارس من الازمنة الاسطورية حتى حكم كسرى التاني (590-628). "خداي نامه" كان فيه معلومات تاريخية على الفترة الساسانية المعطلة، ولكن مكيبانش بلي عتامد على اي مصادر تاريخية للفترة الساسانية المبكرة (القرن التالت للرابع). الفردوسي زاد مواد كتكمل القصة حتى لسقوط الساسانيين على يد الجيوش الاسلامية فنص القرن السابع. اول واحد بدا كينضم السجل البهلوي شعريا هو دقيقي، معاصر للفردوسي، وشاعر فقصر الدولة السامانية، لي مات مقتول من بعدما كمل غير 1، 000 بيت. هاد الابيات، لي كتهضر على ضهور النبي زرادشت، دخلها الفردوسي من بعد، مع العتيراف، فقصيدتو. اسلوب "الشاهنامة" كيبين خصائص الادب المكتوب والشفوي بجوج. شي وحدين كيدّاعيو بلي الفردوسي خدم تا "نصوص" الابستاق الزرادشتية، بحال "چيهرداد" لي ضاع دابا، كمصادر. بزاف ديال المصادر البهلوية لخرة تخدمات فتاليف الملحمة، ابرزها "كارنامه اردشير بابكان"، لي تكتب اصلا فتواخر العصر الساساني وكيعطي روايات على كيفاش اردشير اللول وصل للحكم، ولي، بسباب قربها التاريخي، كيتعتبر دقيق بزاف. النص مكتوب بالفارسية الوسطى المعطلة، لي هي السلف المباشر الفارسية لعصرية. جزء كبير من السجلات التاريخية لي تعطات فالشاهنامة مبني على هاد الملحمة وكاينين فالواقع عبارات وكلمات مختالفة يمكن تطابقها بين قصيدة الفردوسي وهاد المصدر، على حساب دبيح الله صفا. المحتوى. التاريخ التقليدي ف ايران كيشوف بلي الفردوسي حزن على سقوط الامبراطورية الساسانية و حكم العرب و الاتراك لي جا من بعدهم. "الشاهنامة"، على حساب هاد الراي، هي فالغالب مجهود ديالو باش يحافض على دكرى ايام فارس الدهبية و ينقلها لجيل جديد، باش، من خلال التعلم منها، يقدرو يكتسبو المعرفة اللازمة على ود لبني ديال عالم حسن. وخا اغلب الباحتين كيشوفو بلي هتمام الفردوسي الرئيسي كان هو الحفاض على الترات ما قبل الاسلامي من الاساطير و التاريخ، عدد من المؤلفين تحداو هاد الراي بشكل رسمي. العصر الاسطوري. هاد الجزء من "الشاهنامة" قصير نسبيا، فيه جوايه 2100 بيت اولا 4% ديال الكتاب كامل. من بعد مقدمة فيها مدح لله والحكمة، "الشاهنامة" كتعطي رواية على خلق العالم والانسان كيما كانو كيعتقدو الساسانيين. هاد المقدمة كتبعها قصة اول انسان، كيومرت، لي ولا تا هو اول ملك من بعد فترة من العيش فالجبال. حفيدو هوشنݣ، ولد سيامك، كتاشف لعافية بالصدفة واسس عيد سده على شرفها. قصص طهمورت، جمشيد، الضحاك، كاوه الحداد، فريدون وولادو التلاتة سلم، تور، وايرج، وحفيدو منوشهر كتحكى فهاد الجزء. عصر الابطال. علاين جوج تلات ديال "الشاهنامة" مخصصة لعصر الابطال، لي كيمتد من حكم منوشهر حتى لغزو الاسكندر الاكبر. هاد العصر كيتعرف تا هو بمملكة السلالة الكيانية، لي اسسات تاريخ طويل من عصر الابطال لي فيه كتخلط الاسطورة والخرافة. الميزة الرئيسية لهاد الفترة هي الدور الكبير لي لعبوه ابطال سكا ولا سيستان لي كيبانو كعمود فقري للامبراطورية. ݣرشاسپ تدكر بختيصار مع ولدو نريمان، لي ولدو سام كان بمتابة البطل الرئيسي لمنوشهر وهو كيحكم فسيستان بشكل مستقل. لخولافا ديالو كانو ولدو زال وولد زال رستم، اشجع الشجعان، ومن بعد فرامرز. من بين القصص لي موصوفة فهاد الجزء كاينين قصة حب زال ورودابة، المراحل السبع (اولا الاعمال) ديال رستم، رستم وسهراب، سياوش وسودابة، رستم وعكوان ديف، قصة حب بيجن ومنيجة، الحروب مع افراسياب، رواية دقيقي لقصة ݣشتاسب وارجاسب، ورستم واباطواتديار. العصر التاريخي. كتجي اشارة قصيرة السلالة الارسكيدية من بعد تاريخ الاسكندر وقبل تاريخ اردشير اللول، مؤسس الامبراطورية الساسانية. من بعد هادشي، كتحكى تاريخ الساسانيين بدقة كبيرة. سقوط الساسانيين والفتح العربي لبلاد فارس كتحكى بطريقة رومانسية. الرسالة. على حساب جلال خالقي مطلق، "الشاهنامة" كتعلم مجموعة واسعة من الفضائل الاخلاقية، بحال عبادة رب واحد؛ الاستقامة الدينية؛ الوطنية؛ حب الزوجة، العائلة والاولاد؛ ومساعدة الفقراء. كاينين مواضيع فالشاهنامة كانت انضمة الحكم الايرانية المتتالية كتشوفها بشك. فعهد محمد رضا شاه، الملحمة تجاهلوها فالغالب لصالح الادب الفارسي الاكتر غموضا وباطنية وجفافا فكريا. المؤرخين كيشيرو بلي موضوع قتل الملك وعدم كفاءة الملوك لي فوسط الملحمة ماكانش كيعجب الملكية الايرانية. من بعد، كانو شخصيات مسلمة بحال علي شريعتي، بطل شباب الاصلاح الاسلامي فسبعينات القرن الماضي، لي كانو تا هما معارضين لمحتويات الشاهنامة حيت فيها ابيات كتنتقد الاسلام. منهم السطر: "تفو بر تو، اي چرخ ݣردون، تفو! " (تفو على وجهك، يا السماوات تفو! )، لي خدمو الفردوسي كاشارة للغزاة المسلمين لي دنسو الزرادشتية. التاتير على اللغة الفارسية. من بعد "الشاهنامة"، ضهرات اعمال خرة مشابهة فالطبيعة على مر القرون فالمجال التقافي للغة الفارسية. بلا ستيتناء، ݣاع هاد الاعمال كانت مبنية فالاسلوب والطريقة على "الشاهنامة"، ولكن حتى وحدة منهم ما قدرات توصل لنفس درجة الشهرة والشعبية. شي خوبارا كايعتقدو بلي السبب الرئيسي لي خلى اللغة الفارسية لعصرية اليوم هي نفسها علاين اللغة ديال زمن الفردوسي قبل 1000 عام هو وجود اعمال بحال "الشاهنامة"، لي كان عندها تاتير تقافي ولغوي دايم وعميق. بعبارة خرة، "الشاهنامة" براسها ولات وحدة من الركائز الرئيسية للغة الفارسية لعصرية. دراسة تحفة الفردوسي ولات تا هي شرط باش يوصلو الشعراء الفرس لي جاو من بعد لاتقان اللغة الفارسية، كيما كيبان من الاشارات الكتيرة لـ "الشاهنامة" فاعمالهم. وخا الايرانيولوجي البريطاني من القرن 19 ا. ج. براون قال بلي الفردوسي تجنب عمدا المفردات العربية، هاد الادعاء تحداتو الابحات لعصرية، خصوصا محمد معينفر، لي لاحض بلي كاينين امتلة بزاف ديال الكلمات العربية فالشاهنامة لي هي مرادفات فعالة لكلمات فارسية تخدمات قبل فالنص. هادشي كيشكك ففكرة بلي الفردوسي تجنب الكلمات العربية عمدا. "الشاهنامة" فيها 62 قصة، 990 فصل، و جوايه 50. 000 بيت شعري مزدوج مقفى، وهادشي كيخليها كتر من تلاتة دالمرات طول ديال "لاليادة" ديال هوميروس وكتر من 12 مرة طول ديال "نيبيلونغنليد" الالمانية. على حساب الفردوسي نفسو، النسخة النهائية ديال "الشاهنامة" كان فيها جوايه ستين الف بيت مزدوج. ولكن هاد الرقم تقريبي؛ اغلب المخطوطات لي موتوقة نسبيا حافضات على شوية كتر من خمسين الف بيت مزدوج. نضامي العروضي كيدكر بلي النسخة النهائية ديال "الشاهنامة" لي تصيفطات ل قصر السلطان محمود الغزنوي كانت محضرة ف سبعة مجلدات.